khistorydata/jeongjo-sjw-relations huggingface dataset:
정조 2년 · 목
予曰。四賢祠配享事。儒生輩不知 先朝受敎。作爲渠輩事業。徒致紛紜。一番召見。洞諭好矣。國榮曰。此亦無妨。而旣有大司成。使之一番曉諭。亦似得當矣。予曰。祭器十七日前。可當畢造乎。國榮曰。工役甚苛。其前似未及矣。予曰。然則夜役無妨矣。國榮曰。當觀勢如有未及之慮。則當爲夜役矣。
정조 2년 · 강
吏曹判書金鍾秀上箚請封 園典禮博議廷臣。賜批。
정조 2년 · 목
箚略曰。伏以仄聞有司之言。 靖嬪 映嬪封園。將依 先朝下敎擧行。而以嗣服初禮曹啓批中。有待祔 廟擧行之敎。今年始當擧行云。臣於此有區區所懷。先事一言。以備裁擇者。夫 宮園之禮。是 先大王定制。而但止於 大王私親。其外則不與焉。以此推之。 靖嬪封園。固是按例應行之典。而至於 映嬪封園。似與 先朝定制不相應。夫孝莫大於無違。故善繼述者。惟以當於理爲孝。而不拘於其跡。況此事則 先大王當初定制。垂之萬世。末年 下敎。出於一時。噫。恪遵萬世之定制。而不敢以一時 下敎大有所濶狹。乃所以承 先王本意也。伏望下臣此箚。博議在廷之臣。批以所係典禮之大者也。欲令雜議在庭矣。
정조 2년 · 강
命下吏判箚。明朝會百官雜議以聞。
정조 2년 · 목
敎曰。甚是典禮之大者。下吏判箚。明朝會百官雜議後以聞。
정조 2년 · 목
敎曰。副提調持加減交濟湯入侍。○予曰。議號甚急而文衡何至今不出乎。國榮曰。承批後似當卽出。而猶以前事爲引云矣。予曰。 徽號議定。所重在焉。豈可以前日情勢。一向爲引乎。國榮曰。其所引嫌。頗涉過矣。予曰。刑具定式頒行之後。京外其無弊端云乎。國榮曰。外方則未知何如。而京中則法司與各軍門。皆遵行新法。而小民之受罪者。皆感祝新令云矣。予曰。若永久遵行。則誠爲良法。而一年二年。有稽緩之慮。爲官長者。時時檢飭。較看尺度。然後可無弄奸之弊也。國榮曰。爲官長者。固當檢飭。而在朝家矯弊之道。時送摘奸。則大有益矣。予曰。予意亦然。
정조 2년 · 강
命高陽郡守尹得弘勘律。
정조 2년 · 목
兵曹啓言。高陽郡守尹得弘。上番騎兵代送執頉。請依律施行。允之。敎以功議。各減一等。
정조 2년 · 강
孝明殿。命展拜。
정조 2년 · 목
敎曰。 孝明殿當展拜。禮房知悉。
정조 2년 · 강
詣 孝明殿展拜。
정조 2년 · 목
自內行禮也。○承旨洪國榮曰。今日 景慕宮展拜還宮後。將卽詣慶煕宮乎。予曰。日寒若此。還宮後。待食後出宮好矣。國榮曰。然則軍兵可免飢寒矣。予曰。今日動駕時。無本兵之長。不可不變通矣。國榮曰。歲初動駕。不可無兵判矣。
정조 2년 · 강
遣承旨。詣 宗廟永寧殿奉審摘奸。
정조 2년 · 목
敎曰。人日製古例也。明日當爲之。令成均館知悉。弘文提學。以都承旨。旣在直所。何必牌招。明朝與該房持御題。進詣泮宮。收劵以來。
정조 2년 · 강
詣 景慕宮展拜。
정조 2년 · 목
具布裹翼善冠布圓領袍布裹烏犀帶。乘輦出弘化門。詣 景慕宮大門外降輦。乘輿詣齋室。○敎曰。作門內喧譁特甚。紀律所在。極爲駭然。禁喧郞廳記過。又敎曰。昨年亦以此下敎矣。作門距 廟門稍間。百官出入甚難。故昨年旣移下馬碑於稍近。則今番作門。亦當依此爲之。而今又如前稍間。宣傳官持此標信。傳于訓將。使之小進作門。而此後則依此爲之事。亦爲分付。○就版位行禮。陞詣廟內奉審訖。乘輿出 宮門外降輿。乘輦入弘化門。至資始門外降輦。乘輿還內。
정조 2년 · 강
命兵曹判書鄭弘淳改差。工判李徽之除授。
정조 2년 · 목
敎曰。歲初動駕。本兵之長。不可不備。而尙不變通者。爲都政也。以昨日上疏觀之。實★(虫+羔)之未差可知。又不可踰今月。且以今日動駕事言之。節目之間。有許多做錯。太涉寒心。兵曹判書鄭弘淳。今姑改差。工曹判書李徽之除授。卽爲牌招。傳授命召。仍敎曰。兵曹判書李徽之。先隨駕後謝恩。
정조 2년 · 강
命承旨鄭民始副摠管除授。
정조 2년 · 목
敎曰。此人欲爲陞擢者久矣。今當歲初動駕。適又有窠。左承旨鄭民始。副摠管除授。牌招察任。
정조 2년 · 강
命前承旨鄭民始仍任前職。
정조 2년 · 강
以具允鈺爲都摠管。邊得讓。吳載純爲副摠管。口傳也
정조 2년 · 목
敎曰。差 祭總管。留陣總管幷改差。又敎曰。總管有闕代。口傳差出。先隨駕。後謝恩。
정조 2년 · 강
詣 泰寧殿延福殿毓祥宮義烈宮展拜。
정조 2년 · 목
具布裹翼善冠布圓領袍布裹烏犀帶。乘輿出仁政門。降輿乘輦。○敎曰。此是歲初動駕。而軍職堂上及侍從。皆稱病不參。殊極駭然。當該押班監察。還宮後待令事分付。○由崇政門至幕次。降輦入次。少頃詣 泰寧殿。就版位行禮。陞詣 殿內奉審訖。仍詣 延福殿。就版位行禮。陞詣 殿內奉審訖。還入幕次。少頃乘輦詣 毓祥宮大門外。降輦乘輿。至幕次降輿。詣版位行禮。陞詣 廟內。奉審後還入齋室。少頃乘輿出大門。降輿乘輦。詣義烈宮大門外。降輦乘輿。至齋室降輿。詣版位行禮。陞詣 廟內奉審訖。校理朴祐源等請對。予曰入侍。祐源曰。方當歲初。動駕之時。軍職堂上及侍從人員。或稱病。或稱在外。東西班列。殆不成樣。分義所在。誠極寒心。請不參人員。一幷罷職。予曰。從之。○少頃。乘輿出大門。降輿乘輦。至仁政門外降輦。乘輿還內。
정조 2년 · 목
國榮曰。終日冒寒勞動。無欠安之節乎。予曰。一樣矣。予曰。今日班行之不成貌樣。極爲寒心。雖曰軍職。旣是侍從。則豈可稱病不參乎。此亦關係紀綱矣。國榮曰。今番動駕。旣是歲新後初。則雖無實職。固當盡數參班。而今此擧皆稱病。殊涉未安矣。予曰。玉堂之請罪。果是得體矣。國榮曰然矣。
정조 2년 · 강
行 宗廟永寧殿春享。
정조 2년 · 목
予曰。今日科試。當通方外爲之乎。國榮曰。似當依前通方外矣。予曰。圓點之規。旣成節目。則不可依前爲之矣。國榮曰。旣已定式。則大司成似當節目擧行矣。
정조 2년 · 강
命人日製。限內限後收券單子書入。
정조 2년 · 목
敎曰。人日製。卽圓點復舊後初行之科。而再明日以前。連値殿座。故進定於今日矣。使多士盡意應製。無遺珠之歎。時限幾過。限內收券。承旨卽爲作軸入來。限後收券。大司成監封。追後詣闕。幷限後收券單子書入。以此書揭懸題之板。使諸生知悉。
정조 2년 · 목
敎曰。都承旨持此題。與禮房承旨詣太學。儒生試取以來。○以擬宋朝群臣賀於寶岐殿觀麥。仍諭宰相。以朕建此殿。歲以種麥。庶知稼穡艱難爲表題。
정조 2년 · 강
行人日製科次于誠正閣。召見承旨洪國榮。右相徐命善。吏判金鍾秀。開留兪彥鎬。
정조 2년 · 목
予曰。玆當歲新。故特召卿等。而今日又適科次。卿等見之。命善曰。歲律玆新。方切瞻望之忱。特有入侍之命。臣等不勝惶感矣。予曰。人日製。卽古例也。近來科擧雖甚頻數。而古例亦不可專廢也。故今日之特命試取。良以此也。命善曰。此是古例。而近來科擧。亦不可謂頻數。且當歲初。則諸生之所望。卽在於此科。今番之設行。誠爲好矣。予曰。入門只一百四十云。此皆圓點儒生乎。國榮曰。皆是圓點人矣。予曰。方外人初不入來乎。國榮曰。大司成依節目。預爲知委。故方外人初不入來矣。予曰。限內收券幾張乎。國榮曰。三十六張矣。予曰。俄者傳敎。揭示多士乎。國榮曰。揭示場中矣。予曰。所作何如。國榮曰壯元之作。可謂超等。而之次之作。亦可謂善作矣。鍾秀曰。科作皆可謂善作矣。予謂彥鎬曰。何問當下去乎。彥鎬曰。爲參正朝問安上來。而數日後當下去矣。予謂命善曰。昨日動駕。卽歲初初行。而軍職堂上及侍從之參班者。不過四五人云。事體所在。誠極寒心。命善曰。昨日玉堂已有陳奏。而揆以分義。極爲駭然矣。○敎曰。居首進士李翼晉。直赴會試。之次李寅炯。給二分。
정조 2년 · 강
命再明日行常參朝講。
정조 2년 · 목
敎曰。今當歲初。何必遲待日暖視事。自明日依例取稟。明日次對停。再明日當行常參朝講。禮房知悉。
정조 2년 · 목
請診也。○敎曰。副提調持加減交濟湯入侍。予曰。海伯狀啓中。軍門所納米布。以錢代納。事甚便好。若準價來納。則爲民除弊不小。軍門以此本價貿米買布。則似不失本。此則許施無妨矣。國榮曰。省減民弊之事。軍門豈敢歇後。而布則京鄕雖無異同。至於米則一石價。鄕爲五兩。京加七八錢。自京若欲貿米。則此七八錢零。何以辦備充數。且軍門若多數貿米。則京中米價必騰踊。此不可許之事矣。予曰。予則只思除弊之爲好。而至區處之道。則未及商量矣。聞卿之言。誠難許施矣。
정조 2년 · 강
召見入格儒生于誠正閣。
정조 2년 · 강
諭在外儒臣宋德相等。
정조 2년 · 목
敎曰。履玆三元。天道方新。而工夫未見其維新。德業未臻於日新。歲色已新。習俗依舊。纏繞而因循。姑息而牽補。但有退托之歎。了無擺脫之效。舊歲只有此等病痛。新歲亦有此等病痛。非徒日計月計之不足而已。雖今歲以計之。又如是其不足矣。自顧擔負。可勝憂懼。念予一身。萬機所由。百責所萃。一有放忽。而怠於惕若。則燎毛之易。蕩海之疾。孰得而緩之。孰得而禦之。所以維持此心。防範此身之道。豈不在工日進而德日新也耶。是以 先王有憂之。設師傅之官。置諫諍之職。前疑後丞。左輔右弼。在輿有規。位宁有典。倚几有諫。居寢有箴。臨事有導。燕居有誦。銘於盤。銘於盂。以至几杖戶牖。莫不有戒。以聖王之兢兢業業。猶不自聖。其眷眷求助於臣隣者。若是其至矣。矧予否德。尤敢不勉勉處乎。元朝綸音。敷示心曲。以求補益於凡百有位。予豈忍只資聽聞之美。而有是敎也哉。且今寡人之虛佇側席。望其于于者。卽是在旌招之列者。而邁邁之意。愈往愈摯。噫。爾等俱以山林讀書之士。必有躬行心得之要。政宜責之以君德成就也。古之儒者。必皆愼於出處者。或慮有不當出而出之嫌也。又或量其可出與不可出之間也。若其當出之時。在古高尙之士。亦莫不勉回獨善之志。以應徵召之禮焉。伊呂程朱尙矣。雖以我朝儒賢言之。兩李兩宋是也。非無古事也。有古事而不出。是予禮不足而誠未孚之致也。騂靦之外。無以爲喩。然予之招賢之誠禮。縱曰不勤。予之求治之志氣。自謂不怠。豈爾等一向謙退之時乎。前此爾等之疏批。布予衷曲者凡幾遭矣。冀爾等之造朝。而至于今經歲。虛徐之極。另委一价。復此敦諭。爾等念予如渴之望。共卽造朝。以副予求助之意。則甚大幸也。爾等念之念之事。遣史官敦諭于儒臣宋德相。金亮行。金鍾厚。兪彥鏶等處。
정조 2년 · 강
承旨鄭民始疏辭新資。賜批。
정조 2년 · 목
批以今者陞秩。匪但爲卿卿。其勿辭行公。
정조 2년 · 강
遞大司憲鄭好仁。大司諫洪秉纘。正言洪樂淵。
정조 2년 · 목
敎曰。大司憲鄭好仁。其所處義。似不無據。勢難强迫。山林外。與在外臺諫。竝姑改差。政官牌招開政。
정조 2년 · 목
國榮曰。昨日筵退後。更見科作。則果皆善作矣。予曰。卿之試鑑。可謂通明矣。數次主試文。所得之文。皆是實才。其在培養之道。良可幸也。國榮曰。臣猥叨文任。屢典主試。常愧藻鑑之不明。今此明鑑之褒。尤益惶愧矣。予曰。卿之謙抑。何其過也。以卿學識。以卿藻鑑。豈不稱當於主試之役哉。卿於予似不例讓。而每每如是。殊甚慨然。國榮曰。臣之實情然矣。豈敢爲一毫例讓乎。予曰。儒賢敦諭。罄予心曲。尙或有幡然之意乎。國榮曰。所下敦諭。懇惻委曲。禮賢之誠。藹然於十行之中。足可以感動高尙之士矣。予曰。前後敦勉。非止一再。而一味遜辭。無意造朝。莫非予禮不足而誠未孚之致也。只自歉愧。國榮曰。儒賢之難出。自古然矣。觀時世之汚隆而行藏焉。察招延之誠否而去就之。在上者若盡誠致禮。毋或怠忽。則山林宿德之士。莫不于于矣。伏望殿下勿以虛禮而敦迫之。必開心見誠。以回固守之志。期於招徠焉。予曰邁邁之意。愈往愈摯。寔由予招延之不勤。卿言果是切實。當加意致禮矣。國榮曰。明日常參處所。以何處爲之乎。予曰。以宣政殿爲之。
정조 2년 · 강
有政。吏曹參議李義翊進。
정조 2년 · 목
以李衍祥爲大司憲。徐有防爲大司諫。李延䄵爲正言。趙重晦爲工曹判書。曺允精爲安山郡守。鄭彥復爲龍安縣監。
정조 2년 · 강
遣承旨。詣 皇壇奉審摘奸。
정조 2년 · 목
予曰。今日常參。卽歲首初行之禮也。嘉言良謨。或有可聞者乎。國榮曰。歲首常參。與他自別。且兼朝講。必多可聞者矣。
정조 2년 · 강
御宣政殿。行常參朝講。領事金尙喆。知事蔡濟恭。特進官黃景源。李在協。大司憲李衍祥。大司諫徐有防。玉堂沈有鎭。林蓍喆。左議政鄭存謙。右議政徐命善。領府事李溵。禮曹判書李景祐。戶曹判書具允鈺。兵曹判書李徽之。執義李亨元。持平李思祚。都承旨洪國榮。左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事柳孟養。
정조 2년 · 목
講論語。具布裹翼善冠布圓領袍布裹烏犀帶。御宣政殿。蓍喆曰。當此春窮之節。災邑民生之顚連可知。其所賑濟之策。預先區劃。然後流散可免。宜令廟堂先期措劃矣。且今日亂逆。雖云鋤治。巨慝大魁。尙今自如。而三司之請。一味靳允。有乖春生秋殺之仁矣。亟從諸臣之請焉。予曰。予亦豈無商量乎。尙喆曰。元朝所下綸音十行。辭旨惻怛。實有有君無臣之歎。今此山林敦召之士。皆是讀書之人也。殿下益篤招徠之禮。期於必致焉。臣無一言一事仰補。而徒食厚廩。負我殿下求治之意。伏願亟命斥退。更卜賢德焉。予曰。歲初綸音。不過欲曉諭中外之意。而今卿辭免誠過矣。實爲卿慨然也。存謙曰。第目下懲討。所關何如。而尙靳允兪。巨魁尙在地上。如是而國事有稅駕之所乎。廓揮乾斷。亟允三司之請。且當方春稅納。閭里艱難。可以推知。且生民休戚。專係於守令方岳廟堂。而如臣無似。忝在三事之列。不能事事。惟願亟退臣身。敦召山林。益篤誠禮。必致乃已。予曰。上款所奏好矣。而下款所辭則過矣。命善曰。目下深憂。實如綸音。而以財用言之。公用匱竭。無一年之支。不幸有盜賊之災。則計不知安出矣。如臣庸駑之資。雖忝鼎席。有何少補乎。願賜斥退焉。予曰。今日卿等之辭實過矣。更勿言之。亨元曰。人君處崇高位。居得肆之地。所畏惟天而已。事天以誠則申命用休。違天悖理則天祿永終。莫非敬與不敬。誠與不誠。天命靡常。可不懼哉。畿湖千里之旱。關嶺七月之水。實是罕有之災。而殿下遣繡衣飭道臣。恤民之方。可期乎轉災爲祥。而至於目今兇逆。罪關 宗社。變係倫綱。而牽於私恩。尙未施法。抑恐大有違於天討有罪之義。亟存體天之道焉。予曰。所奏是矣。當留意矣。亨元曰。仍念殿下曾講春秋。其於義理之辨。聖學必有體驗之道。而至於兇逆之當誅者。全不體春秋之義。臣不能無憾於聖學體驗之工。伏願明春秋之義。擧懲討之典。予曰。所奏是矣。亨元曰。臣於昨夕。伏見在外諸儒臣處別諭下者。虛佇之誠。尙德之意。溢於辭旨。願益加聖念。期於招延焉。予曰。所奏是矣。當留念矣。亨元曰。第念近年以來。水旱之災。無歲無之。常自朝家移粟停布。多般救恤。而每當捧稅催䨀之時。椎剝侵懲之狀。誠不忍見。而第有司恤於經費。故賑資與飢口。常患不足而略抄。捧納。自有定限。故侵懲與催科。亦有甚酷而太急者。伏願申飭道伯。區別豐歉。啓稟安接之策。亦飭擇人。而至於物衆之處。數遞之邑。亦必多弊。此等邑。尤宜號飭。別擇差遣。恐合愼揀愛民之政矣。予曰。所奏是矣。以此申飭銓曹。亨元曰。天有一理。萬化行焉。君有一心。萬機出焉。自古治亂。何嘗不由於君心。目今兇逆。俱是自干天誅。宜伏邦刑。而尙今容貸。此不過俱是殿下之戚里。故曲施小仁。不思大義。伏願更加聖念焉。予曰。所奏亦當留念矣。有防曰。向來明義錄印頒。蓋欲使愚夫愚婦知義理之原。忠逆之分也。諸道營邑。各藏一件。而至若窮村人士。僻隩黎庶。罕能得見也。續錄今將刊行。請一依原編例。眞諺印頒後。亦令諸道道臣守令。傡與原編而謄出。多件宣布坊曲。無人不見不聞。洞知諸逆根因。朝家處分。以爲鎭靖人心之一道。從之。有防曰。以言乎紀綱。則終有委靡之歎。以言乎風俗。則莫救淆漓之習。水旱荐而民生之困瘁極矣。財用匱而國計之哀痛甚矣。天道無爲。而四時成者。不過誠實也。聖人不言。而萬民信者。亦以誠實也。殿下御經筵則窮格于實理。接臣隣則講磨于實政。以動靜發施之際。罔非誠實做去。毋作紙上空文。予曰。所啓是矣。有防曰。畿湖之邑。太半凋弊。銓曹以老殘疲劣之人。苟然差遣。故考績之際。中下相望。迎送之間。民邑受困。請飭銓曹。以聲績素著者備擬。無如前之弊。從之。亨元曰。畿湖關嶺。率多設賑之邑。請另飭諸道道臣守宰。凡係賑事。實心奉行。緝補之政。一體嚴飭。俾有實效焉。從之。亨元曰。噫。三司之請。府院之啓。何莫非必誅之兇。而至若龜柱。三罪俱發。萬戮猶輕。拿鞫之請。閱歲靳允。寧不心寒。亟允三司之請。予曰靳允。予意有在矣。有鎭蓍喆曰。亂逆略已鋤治。而根柢尙在。懲貪之典方勵。而守宰少遵承之效。求言之敎屢下。而臺閣無謇諤之風。旱澇相繼而風雷警告。此正殿下益加警惕。將大有爲之會也。懋哉懋哉。予曰。所陳好矣。當體念矣。蓍喆曰近來人心不淑。搢紳之家。有虛傳僞訃之變。犯夜之人。有假托奔哭之擧。一時驚駭之事。固不足上達。而究厥心跡。關係不也小。犯夜人則聞自該營已爲嚴治。而虛傳僞訃之人。令該曹譏捕正罪宜矣。從之。蓍喆曰。聞昨年東北水災時。渰死積屍之漂到畿江者。無人埋置。所見慘然云。申飭列邑。一一收瘞。俾無暴骸之患宜矣。從之。
정조 2년 · 강
大司憲李衍祥避嫌乞遞。賜批。
정조 2년 · 목
避嫌略曰。今因歲初。常參不敢坐違。冒沒登筵。罪人傳啓之際。有一字誤讀之失。不職之罪。於是著矣。其何敢晏然於臺次乎。請命遞斥臣職。批以勿辭。亦勿退待。
정조 2년 · 강
還差備局堂上鄭民始等。
정조 2년 · 목
領議政金尙喆啓言。備局副提調鄭民始。旣已陞資矣。還差堂上。仍察有司之任。兵曹判書李徽之。請亦爲還差。從之。
정조 2년 · 강
命儒疏臺疏所陳兩條。更加申飭。
정조 2년 · 목
領議政金尙喆啓言。校理朴祐源。副修撰南鶴聞上疏中。以春後賙賑之策。有令廟堂稟處之命矣。歲首綸音。飭敎嚴懇。爲方伯守令者。敢不竭誠對揚。而儒臣所論又如此。請以此出擧措。益加申飭。從之。又啓言。獻納朴在源。疏陳湖外剽竊之患。仍飭荒歲懷保之道矣。前以此廟堂已爲關飭。而今者臺疏又如此。請更加申飭。從之。
정조 2년 · 강
命承文院分館人金瑞復削圈。
정조 2년 · 목
領議政金尙喆啓言。承文院分館。才已擧行。而卽見主圈人聯名呈旬。則圈中金瑞復。以當爲無點。錯認混圈。仍請削去矣。主圈之人。旣已首實。金瑞復削圈。其餘參圈諸人。使卽回刺之意。請分付該院。從之。
정조 2년 · 강
命堤堰釐正節目從速啓下。僧巫出入城中。嚴飭五部。
정조 2년 · 목
領議政金尙喆啓言。堤堰申飭。每在春初。而湖南前道臣李普行。向於在營時。已有設施。事係民國其言眷眷。雖以咸安前郡守李宗榮上疏觀之。築堰闢陳之效。亦可驗矣。令堤堰堂上釐正節目。從近啓下。請使諸道毋循常套。俾有實效。從之。又啓言。僧巫之出入城中。朝家禁飭。非不申嚴。而當此歲初。易致懈弛。請更爲嚴飭五部。從之。
정조 2년 · 강
飭査陳耕墾。勸課農桑。
정조 2년 · 목
戶曹判書具允鈺啓言。勸課農桑之意。大臣俄已陳達矣。至於陳田勸耕。自是法例。本曹申飭。不啻屢次。而近來外邑。慢忽成習。每以略干結負塞責報來之後。全歸於色吏面任之囊橐。今年趁此春耕之前。預先嚴飭各邑。各年査陳及覆沙處。各別勸耕。一一起墾後。某年査陳。某年覆沙幾結內。今年還起幾結。成册修報。道臣亦卽摘奸詳査。如有當墾而不墾處。則其中最多邑守令。狀聞論罪之意。請出擧措條。申飭各道。從之。
정조 2년 · 목
敎曰。副提調持加減交濟湯入侍。○予曰。今日玉堂文義。臺臣所懷。頗不草草矣。國榮曰。其所陳勉。甚是切實矣。予曰。今則僧巫不敢出入城中乎。國榮曰。僧則外貌表著。故初不敢出入。而巫女則無異凡人。安知不潛自往來乎。予曰。此則似然矣。若時時申飭。則可免狼藉之弊矣。國榮曰。京兆及部官若嚴束。則似難接跡矣。
정조 2년 · 강
命明日殿座。以晝講頒布。
정조 2년 · 목
敎曰。明日有殿座事。俄命停之。朝者玉堂旣有所秦。殿座停止。以只晝講頒布。禮房知悉。
정조 2년 · 강
命承旨李秉模遞差。禮曹堂上重推。
정조 2년 · 목
敎曰。禮曹草記未啓下之前。禁漏單子。何以磨鍊。禁漏單子。未啓下之前。又何爲而問安乎。禮房承旨李秉模遞差。禮曹堂上一竝從重推考。
정조 2년 · 강
命立節目日。鑽木生火郞廳親執爲之。
정조 2년 · 목
因兵曹改火單子。敎曰。以立節之日鑽木生火。非但法意深遠。此亦奉天之一道。而近來專委下吏。或不無先時之弊。此後則郞廳必親執爲之事。定式。
정조 2년 · 강
汰注書鄭東浚。
정조 2년 · 목
敎曰。實注書鄭東浚當處分。爲先汰去。以前注書招致問奏。
정조 2년 · 강
御煕政堂。行晝講。知事李徽之。特進官吳載純。承旨李敬養。玉堂沈有鎭。林蓍喆。注書鄭東浚。徐龍輔。金勉柱。宗臣安春君烿。武臣副護軍李喆運。
정조 2년 · 강
命槐院分館從速擧行。
정조 2년 · 목
檢討官林蓍喆啓言。臣於昨秋。以槐院分館事。疏請改圈。未蒙允從矣。其時臣疏所言有世累者。卽指李萬運一人。而以臣之未及招出名字。被圈諸人皆方引嫌云。臣之疏率之責。自知難免。兩圈中諸人之綠臣一言。致此葛藤。誠甚悶然。今臣如是指名仰奏之後。諸人宜無所嫌。自本院合有申飭之道。故敢達矣。批以儒臣之奏。旣指圈中人之姓名。今則被圈諸人。更無難安之端。以此出擧條揀擇坐起。從速擧行。
정조 2년 · 강
召見藥院副提調洪國榮于熙政堂。
정조 2년 · 목
敎曰。副提調持加減交濟湯人侍。
정조 2년 · 목
祈穀大祭。在再明日也。
정조 2년 · 강
以朴盛源爲承旨。
정조 2년 · 목
敎曰。承旨前望單子入之。
정조 2년 · 강
命十一日文臣殿講爲之。
정조 2년 · 목
予曰。綸音今始構草。而尙未釐正。卿須一讀後。有字病。改之好矣。國榮奉讀訖。予曰何如。國榮曰。臣不敢論評宸章。而條理明白。辭旨要約。字句間果無欠處矣。予曰。予於做文時。初未究思。故成篇雖易。而了無可觀者矣。國榮曰伏聞下敎。臣意則似過於謙讓矣。予曰。雖已構草。不可遽然入刻。當一番刪改後出送。卿須書之。以爲入刻。國榮曰。欽恤典則。今當印出。而以頒布綸音之尙未製下。至今遷延。從速製下。然後當始印役矣。予曰。今明間當製下。而原篇多有刪改處。將招見直閣。使之校正後印出矣。國榮曰。令直閣看檢校正則尤好矣。予曰。歲首持公事承旨。不可不備。待新除承旨入來。入侍事分付。承旨牌去來催促。國榮曰。頃日還宮後。城門已閉。故軍兵之家在門外者。不得出去。終夜呵凍於道路云。其夜無前極寒。而許多軍兵之彷徨街上。極甚可矜矣。予曰。城門已閉。則政院何不啓請乎。國榮曰。臣等亦未覺察。故不得提稟。而追後聞之則果如是云矣。予曰。予亦全然忘却。未及下敎。聞卿之言。不覺驚歎。國榮曰。歲後宿衛軍兵。尙未勞問。今夜臣將兼廵檢勞問。故敢稟矣。予曰好矣。
정조 2년 · 강
命動駕還宮。若至夜深。承旨以城門啓稟定式。
정조 2년 · 목
敎曰。數昨動駕。五處展拜。以致鍾下還宮。今聞城門已閉。門外軍兵。終夜呵凍於路中云。良覺㦖然。此後則還宮若至夜深。該房承旨。以城門啓稟事。定式施行。
정조 2년 · 강
召見直閣鄭志儉于誠正閣。
정조 2년 · 목
予曰。欽恤典則。多有可改處。而全板盡改則甚難。隨其刪改處改印則似好。而更爲較正後入刻。
정조 2년 · 강
以徐浩修爲吏曹參判。中批也。
정조 2년 · 목
敎曰。今則都政不可踰月。吏參有關代。以前望。大司成徐浩修除授。牌招察任。吏曹判書金鍾秀。其令催促上來。
정조 2년 · 강
持平李思祚請亟正三兇之罪。賜批。
정조 2년 · 목
疏略曰。極惡大憝。已悉於合辭之中。而樂任之締結相福。嗾出妖雲之狀。賊招狼藉。而及夫逆吉之招。以能賊爲窩主。以樂任擬將任。尙免顯戮。其於公議何哉。伏願亟正三兇之罪。批以所陳已諭於前後臺臣之批。予豈無意也。
정조 2년 · 강
校理朴祐源。以母病陳疏徑行。批許往護。
정조 2년 · 강
副校理嚴思晩上疏自列。仍請快正三兇等之罪。賜批。
정조 2년 · 목
疏略曰。向來一疏。旣暴不可冒之實狀。則金華一步。便是鐵限。而不意瀛館之舊銜遽靡縻。馹召之寵命繼降。不得不露章自列。乞賜鑴改焉。臣雖不以見職自居。不容泯默。敢此贅陳。近來三司之所爭執者。何莫非難赦之罪。而龜柱之三罪俱發。樂任之再出逆招。此實爲諸賊之根柢。至如相福瑩中之陰邪妖惡。而甘心黨逆。血誠右祖。則所謂一而二。二而一者也。伏願亟回聖心。快正三兇及福瑩等之罪焉。批以所陳已諭於憲臣之批矣。昨年處分。亦知過中。爾其勿辭。從速察職。
정조 2년 · 강
遣承旨詣。 社稷奉審摘奸。
정조 2년 · 목
祈穀大祭。在明日也。
정조 2년 · 강
遣承旨詣受香諸處。奉審摘奸。
정조 2년 · 목
木覓山。漢江。三角山。節祭。在明日也。
정조 2년 · 목
敎曰。副提調持加減交濟湯入侍。予曰。綸音始書之乎。國榮曰。僅書數張矣。予曰。刻手如已待令。隨書入刻好矣。國榮曰。一邊書之。一邊入刻矣。予曰。棍制釐正事。已與訓將相議乎。國榮曰。訓將筵中旣承下敎。故俄已相議釐正矣。予曰。若釐正則送于監印所始印。國榮曰。一番御賢後。送之好矣。予曰當一見以下入之。
정조 2년 · 목
予曰。明日次對。依例來會乎。國榮曰。廟堂多有稟處之事。而歲後連値多事。尙今遲滯。故明日依例爲之云矣。予曰。公忠監司條列弊瘼狀啓。尙未回啓。湖民想必抑鬱矣。國榮曰然矣。明日似當稟處矣。予曰。毋論緊急緩忽。道臣救弊狀啓。雖卽啓下。廟堂及該司之回啓。每每遲滯。許多弊瘼。不能趁時矯革。誠可悶也。國榮曰。爲民除弊之事。豈敢稽緩。而矯一事革一弊。固當審愼者。則不可以一人之見決之。故每有遲延之弊矣。予曰。欽恤典則印役。何日當畢乎。國榮曰。自今日始役。而張數不多。數日後似當進上矣。予曰。更思之。棍制比前頗短。以目前所見言之。短棍雖勝於長棍。短則受棍者受傷頗緊云。此則不可不釐正者也。國榮曰。聖敎誠然矣。以受傷之緊歇論之。長者歇而短者緊。厚廣雖減削。長則依前置之。而稍減寸許似好矣。予曰。今日卿與訓將相議釐正後。送于監印所。國榮曰。當依下敎爲之矣。予曰。綸音已書之乎。國榮曰。姑未始書矣。予曰。此册印出後。當廣布。件數已詳定乎。國榮曰。姑未定數矣。予曰。與戶判相議。量其所頒印出。
정조 2년 · 강
召見承旨鄭民始。訓將張志恒于誠正閣。
정조 2년 · 목
予曰。欽恤典則中。棍制之厚薄長短。當爲詳加釐正。而大抵各處棍制。甚不均適。不可不更加釐正後。當載錄於欽恤典則矣。志恒曰。當更爲商量以奏矣。予曰。棍制稍長。則受者之受傷。庶可少愈乎。志恒曰。似勝於短矣。予曰。今此釐正。不過齊其不齊。亦非加減之意也。與禁將。詳議其尺度之厚薄長短。釐正後。送于欽恤典則監印所。予曰。軍摠頃有釐正之敎矣。幾何爲之乎。志恒曰。各道軍摠今始來到。故方欲修正。而未及矣。
정조 2년 · 목
國榮曰。續明義錄。已爲正書。大臣箚子。當爲登書。而尙未進箚。故印役差遲。誠爲可悶。予曰。連有事故大臣未遑之致。雖明日卽爲進箚。從速印行。國榮曰。當以下敎出傳於大臣矣。予曰。 先王朝曾於 璿源殿修改時。限畢役 往見役處。 露坐申飭。監董諸臣。蓋以所重在焉故也。予亦體 先王之志。欲每日往見役處矣。國榮曰。其在繼述之道。誠甚好矣。予曰。予將奉審於 璿源殿。卿率史官來待於役處。
정조 2년 · 강
詣 璿源殿看審修改。召見監董諸臣。領議政金尙喆。戶曹判書具允鈺。禮曹判書李景祜。工曹判書洪樂性。
정조 2년 · 목
予御東邊退廳。敎監董諸臣進前。予曰。後翼閣已爲上樑乎。尙喆曰。時刻未至。故姑未爲之矣。予曰。第 二室更爲丹靑乎。允鈺曰。只 御榻將改塗矣。予曰。十七日前。可畢役乎。樂性曰。役事頗浩大。各別董役。然後似可及矣。尙喆曰。十七日尙餘七日。其前優可畢役矣。
정조 2년 · 강
詣 孝明殿行晝茶禮。
정조 2년 · 강
命故全恩君墩贈諡。兵使具鼎煥贈職。
정조 2년 · 목
敎曰。見此禮曹抄啓孝子別單。其中以宗臣能盡子職。以武弁善養父志者。如故全恩君墩。兵使具鼎煥是也。墩則贈諡。鼎煥贈職。其餘皆依大臣禮官所議定。褒崇之典。分等擧行。
정조 2년 · 목
敎曰。副提調持加減交濟湯入侍。○予曰。全恩君旣有賜諡之命。當爲議諡矣。國榮曰。此外多有議諡矣。予曰。然則舍人差出。可以擧行矣。國榮曰。然矣。而先出應敎。然後當爲議諡矣。予曰。然則應敎在外者。當爲變通矣。予曰。文臣製述時。熙政堂庭甚狹。不可容許多文臣。且難分坐。移設仁政殿則好矣。國榮曰。熙政堂則不可容接。以仁政殿爲之好矣。予曰。午後卿連在役處乎。國榮曰。湯劑入侍後。卽往役處監董矣。
정조 2년 · 강
遞應敎宋煥喆。
정조 2년 · 목
敎曰。今聞太常多諡狀云。全恩君旣命贈諡。在外應敎許遞。政官待明朝牌招開政。
정조 2년 · 강
命烈女旌復。亦依大臣禮官議定。一體擧行。
정조 2년 · 강
命文臣製述處所。以仁政殿爲之。
정조 2년 · 목
予曰。昨日以挾輦軍服色問于政院。則或以不知奏。或以方問各軍門奏之。終夜而終不知入。此等之事。承旨豈可盡知。書吏輩當問於可問處。而終不明白知奏。尤涉無狀。國榮曰。書吏中無事知之人。故每有緊急下敎。如是顚錯矣。予曰。政院書吏。何其不成貌樣乎。國榮曰。年多久勤者。皆遷付司謁及書題。所存者只年少未經事者如此耳。予曰。政院。號令百司。出納惟允之地。書吏固當愼擇。而全不擇用。誠甚慨然。
정조 2년 · 강
詣 璿源殿看審修改。召見監董諸臣。領議政金尙喆。禮曹判書李景祜。戶曹判書具允鈺。工曹判書洪樂性。都承旨洪國榮。
정조 2년 · 목
予曰。監董諸臣進前。予曰。役事至何境乎。允鈺曰。今方土役。十五日間。可以塗褙矣。予曰。 泰寧殿御容移奉擇日。以何時爲之乎。景祜曰。五月初旬間。當爲之矣。予曰。 永禧殿移奉擇日。以何時爲之乎。景祜曰。五月旬前當推擇矣。予曰。 慈殿上號。何日爲之乎。景祜曰。五月初六日當爲之矣。予曰。然則 慈官進號。何時擧行乎。景祜曰。此則待下敎爲之矣。予曰。取考丙午年謄錄。則 大王大妃殿 王大妃殿上號。同日爲之矣。今番亦依丙午年例。同日擧行好矣。予曰。陳賀亦同日爲之乎。尙喆曰。卽日擧行矣。予曰。 上號 進號陳賀。同日擧行。似無苟艱之弊乎。國榮曰。日晷極長。似無苟艱之事矣。予曰。 惠慶宮進號時。進箋何以爲之乎。景祜曰。百官似當進箋矣。予曰。百官進箋。似涉未安矣。國榮曰。 慈宮旣無朝廷問安。則進箋一節。似不當爲矣。予曰然矣。以 惠慶宮進號之意。進箋於大殿好矣。景祜曰。 祔廟時箋文。以一箋同爲封進。似未安。何以爲之乎。予曰。同爲擧行似好矣。景祜曰。然則以此指揮各道乎。予曰。依爲之。允鈺曰。正殿屋瓦有傷缺處。今番改之乎。予曰。改之而樑上塗灰。或有修改處。改塗可也。予曰。 永禧殿移奉處。無修改者乎。景祜曰。曾已備置。不必更爲修理。漆若渝色。改漆無妨矣。予曰。愼重之道。不可不奉審。禮判親往奉審。
정조 2년 · 강
召見監董諸臣及輪對官。下直守令于熙政堂。戶曹判書具允鈺。禮曹判書李景祜。工曹判書洪樂性。
정조 2년 · 목
予曰。 璿源殿修改役事。當畢於何日乎。允鈺曰。自昨日始役。而 還安日子前。優可了役矣。予曰。牧丹屛亦已盡畵乎。景祜曰。今方畵出。予曰。花葉及彩色。一依第 一室屛風爲之。予曰。中排設廳役事。則今至何境乎。樂性曰。今方董役。而似與第二室修改同時告成矣。
정조 2년 · 강
惠慶宮進箋。進於大殿。
정조 2년 · 목
禮曹判書李景祜啓言。此 惠慶宮定號後百官進箋。何以爲之。敎以 惠慶宮定號進箋。進於大殿。
정조 2년 · 목
敎曰。副提調持加減交濟湯入侍。
정조 2년 · 강
命今番 陵幸植炬。出宮還宮時爲之。
정조 2년 · 목
敎曰。今番 陵幸時植炬。則出宮時止於 陵所。還宮時自晝停所爲之事分付。
정조 2년 · 목
予曰。日前南鶴聞疏。見之乎。鎭衡曰。見之矣。予曰。疏中所論。無非切實。適中予過當之病。誠甚可嘉矣。鎭衡曰。近者臺閣寥寥。今此一疏。殊甚得當矣。予曰。注書出去。今番諸人諡狀入之。
정조 2년 · 강
封園當否。命依收議施行。
정조 2년 · 목
禮曹啓言。依傳敎遣本曹郞廳。問議于在外儒臣處。則祭酒宋德相以爲。臣竊謂宮園之補非古也。本以 先朝義起之禮。遂成一代之制。則固非今日之所當議也。然就其中不以一時之敎。或妨萬世之典。此實後嗣王善繼善述之達孝。而已定之名。雖未敢追論。不擧之禮。更求其至當。又是隨時臨事裁酌折中之大道也。重臣疏語。誠有意見。臣不容他說云。前參議金亮行以爲。臣顓愚不學。至於國家典禮。尤所昧昧。從前詢問之下。一未仰對。今亦不敢妄有獻議云。掌令金鍾厚以爲。臣妄僭强陋。而有復焉。惟此下詢典禮。實係嫌微之別名。而箚論廷議。竝協于今。今雖於 先朝已定名。已行禮之宮字。有難輕議。至於園號則禮旣未擧。體又較重。特從僉言。恐爲允當云。愈彥鏶以爲臣學淺識固。不足以與議國家典禮。而不敢隨衆獻議。秖侯威譴之加云矣。請上裁。敎以今旣問朝問野。僉議皆同。依收議施行。
정조 2년 · 목
以林蓍喆爲應敎。鄭弘淳爲右參贊。李重祜爲判義禁。李東泰爲金海府使。
정조 2년 · 목
因香室受押單子。敎以代押 孝明殿親祭。
정조 2년 · 강
命收券後便殿入侍科次。
정조 2년 · 목
予曰。今日懸題後當卽還內。科次則便殿爲之無妨矣。國榮曰。待其收券。終日殿座甚難。以此爲之似好矣。
정조 2년 · 강
御仁政殿。行文臣製述。試官鄭存謙徐命膺李在簡柳戇李普行吳載紹李敬中。
정조 2년 · 목
具布裹翼善冠布圓領袍布裹烏犀帶。乘輿詣仁政殿殿坐。試官等行禮訖。以不納維州爲論題。以擬唐汾陽王郭子儀謝。論以不癡不聾。不作家翁。仍命勿治子曖妄言之罪爲表題。予曰。科次當於便殿爲之。侍衛及儀杖退去。乘輿還內。
정조 2년 · 강
詣 孝明殿。行晝茶禮。
정조 2년 · 목
敎曰。副提調持加減交濟湯入侍。○國榮曰。聞禮判言則 永禧殿第 五室移奉處。奉審以來。則初無排設者。只有小平床而已。其他所排之物。當爲新造云矣。予曰。然則昨日禮判何以備置仰奏耶。國榮曰。禮判則只聞傳說。率爾仰奏矣。予曰。若爲修改。當有 移安之節矣。國榮曰。似然矣。予曰。只信禮判之言。若不往審。則難免臨時狼狽矣。國榮曰。箚批下後。續明義錄當爲印頒。而頒賜件當爲幾件乎。予曰。依原篇件數印出好矣。
정조 2년 · 강
行文臣製述科次于便殿。
정조 2년 · 목
予曰。今日論題。不納維州。卽從古未定之論。卿等之意。以爲孰是。左議政鄭存謙曰。臣意則以李德裕之論爲是矣。判府事李命膺曰。臣亦以爲德裕之論是矣。戶曹參判李在簡曰。德裕之論是矣。而牛僧儒之論。亦有所見矣。予曰。此是古人未定之論也。今日科作。則當觀作文之善否。取之爲好矣。仍命考券。折榜訖。予曰。論壯元之文。可謂近來所無之作。良可嘉矣。都承旨洪國榮曰。向者此人以殿策登科。而今見此文。非但長於行文。可謂大手矣。存謙曰。此文臣亦近來罕見矣。敎曰。今日文臣製述時。論三上居首副正字李家煥之文。直所謂近來無此作也。曾於殿策。見其博識。今日所製。尤極該富。其在作成之道。豈循常例。特爲陞六調用。予曰。表居首張至顯亦有文名乎。國榮曰。此亦宿儒矣。予曰。俄者考券時違等者折名。左副承旨李秉模奏曰。左通禮金光岳矣。予曰。不善作。及白文猶可說矣。而今此違等。極甚欠敬。長短表句。不過數句。豈有如許之表乎。存謙曰。如此之類。不可無罪矣。予曰。非但違格。極甚欠敬。文臣製述時違等人金光岳。依外等例捧傳旨。予曰。文臣製述時不參人員中。衆所共知實病者。勿捧傳旨。○敎曰。製述居首李家煥。明日來待。
정조 2년 · 강
命紅花一百斤。梅實十斤。分付尙衣院。入于 惠慶
정조 2년 · 강
左尹李在協疏陳應避之嫌。乞遞金吾兼任。批下該曹稟處。
정조 2년 · 목
在協與其叔判義禁重祜。有應避之嫌也。
정조 2년 · 목
予曰。李家煥所作更見之。可謂絕作矣。國榮曰然矣。非但文才之優餘。博通古今。無不知者。可謂奇才矣。予曰。其淹博不可當矣。予曰。三月後軍兵服色。何以爲之云乎。國榮曰。挾輦軍。以靑號衣黑挾袖爲之。禁軍別哨。則靑挾袖黑號衣爲之云矣。予曰。前例如此乎。國榮曰。軍門別無可據前例。而傍照近例磨鍊云矣。
정조 2년 · 강
重推刑曹判書蔡濟恭。
정조 2년 · 목
實錄廳啓言。今日會同之坐。二房堂上兼刑曹判書蔡濟恭强引不當引之嫌。不爲仕進。請從重推考。牌招察任。允之。
정조 2년 · 강
詣 璿源殿看審修改。
정조 2년 · 목
予命監董諸臣進前。領議政金尙喆曰。 永禧殿所排物件。預爲造成。然後可無不及之慮矣。予曰。頃聞禮判之言。盡爲措置云矣。何其奉審時大相不同耶。禮曹判書李景祜曰。臣亦未能詳知。率爾仰對矣。予曰。此役了當後。徐徐措備無妨矣。都承旨洪國榮曰。雖徐徐造成。猶可及矣。予曰。 永禧殿移奉時。例設都監乎。尙喆曰。不知前例之有無。而旣不修理。則不必設都監矣。予曰。然則付之於祔廟都監擧行好矣。尙喆曰。如是則甚便好矣。予曰。第 二室所用金盞造成乎。戶曹判書具允鈺曰。今方造成矣。予曰。第 二室所用玉盃金蓋渝色。戶判持去取色也。
정조 2년 · 강
京畿監司權噵。疏陳病狀乞遞。賜批。
정조 2년 · 목
疏略曰。臣猥膺幾藩。已過半年。凡係利民。有請輒允。所劃賑資。亦足接濟。臣於是誠不任忭祝。忽於日昨。宿病風丹泄痢等症。次第添發。大小政務。一皆停廢。最是 陵園奉審。緣臣疾故。漸至遷就。病裏悚蹙。不知死所。從前設賑之時。亦有遞易之例。乞垂矜諒。亟命鐫遞。批以此時畿甸賑政方殷。此豈道臣辭免之日乎。卿其勿辭。欽哉。
정조 2년 · 강
執義李亨元以母病陳疏乞遞。仍懲討。賜批。
정조 2년 · 목
疏略曰。臣慈母貞疾。當此換節。一倍添㞃。目下情私。實難離捨。臣所帶職名。乞許鐫削。臣方引懇祈免。不得獲參傳啓之末。則憂憤所切。不容泯默。敢此附陳焉。噫。今日三司之爭執。府院之論列。莫非必誅之凶逆。而于今三年。一味泄泄。懲討莫伸。上下相持。噫殿下每於請臣請討之批。連以意有在爲敎。于今在下所爭。卽是大義。若不斷之。則亂臣賊子。接跡而起矣。伏願赫然震威。亟允擧國同情之請。批以所陳討逆事。言雖勤渠。靳允意在矣。爾其勿辭察職。
정조 2년 · 강
召見藥院副提調洪國榮于誠政閣。
정조 2년 · 목
敎曰。副提調持加減交濟湯入侍。○國榮曰。百官皆淺澹服。則吏胥之服。固當依此爲之。而禮曹以除服事指揮。故吏胥輩將着紅團領。此專依喪禮補編而擧行者。當初喪禮補編之載錄。雖不知其意義。而以目所見論之。官員則服淺澹服。下隸服吉。似涉班駁。此不可不變通者矣。予曰。補編載錄。似是較正之臣所不察者。豈有上下異服之理乎。此則儀曹當更爲指揮矣。予曰。李家煥明日來待事分付。予曰。卽見安寬濟供辭。則査啓中三千餘兩私用。指其用處。言甚苟且。三百五十餘兩。以犯用之意。果爲自服。犯贜之罪。已無可論。而其外納賂差任。勒定官婢等事。道臣査啓。旣是明白。而如是抵賴。極爲無據。不可不加刑更招矣。國榮曰。半吐半吞。敢爲漫渙之計。誠極痛駭。似當加刑捧招。而其在愼刑之道。一次平問後。若不直告。則加刑未爲不可矣。予曰。卿言好矣。至東伯火災囕死狀啓。予曰。人家燒火。人命囕死。其數若是夥然。極爲驚慘。國榮曰。饑荒之餘。火災孔酷。虎患如此。東關民事慘切矣。
정조 2년 · 강
飭諸道囕渰戶狀啓塞責之弊。
정조 2년 · 목
敎曰。觀此東伯狀啓。囕死渰死。若是夥然。極甚愍惻。此是昨秋以後事。而其所登聞。甚爲纖悉。可知其無遺。此後另加着意。一此不懈。以副宵旰思聞四方水旱之意。近來諸道。此等狀啓。頗皆稀疏。日前他道狀本一度之外。餘未見之。雖成有之。俱不免塞責之歎。豈於方內果無水旱盜賊諸凡病民之事而然乎。自備局申飭諸道。據實狀聞。俾無疏漏事。措辭行會。
정조 2년 · 강
汰拿古阜郡守李尙佐。
정조 2년 · 목
敎曰。當此新頒典則之日。凡係獄理。固當務從平允。而身爲殘鎭邊將。其所濫用惡刑。不特不法之甚者。以鑷鑷足尤爲酷烈。不宜以令前而原恕。況牧民之地。又不可任之以此等之手。古阜郡守李尙佐。爲先汰去。狀啓旣以啓下。令該府催促拿來。口招以聞。
정조 2년 · 강
命製述居首李家煥明日來待。
정조 2년 · 강
命時囚安寬濟施威嚴問。
정조 2년 · 목
義禁府啓言。罪人安寬濟莫重還穀。擅賣取剩。恣意私用。至於三千二百餘兩。而村居良女。誘脅昵近。故縱傔奴。廣開賂門。鄕任之差出。吏隸之勒降。村女之定屬。縱恣無忌。許多罪犯。不爲直告。請刑推得情。敎以以渠釁累。敢生抵賴之計。其所言辭。極甚悖慢。爲先施威嚴問。若不直招。依啓目加刑得情。
정조 2년 · 강
遣承旨。詣 宗廟徽寧殿延福殿景慕宮。奉審摘奸。
정조 2년 · 목
寒食節祭在明日也。
정조 2년 · 강
遣翰林。詣 弘陵。奉審摘奸。
정조 2년 · 목
予曰。李尙佐鑷足之刑。前所未聞。刑律許多。何所不可。而爲此殘酷之刑耶。國榮曰。用刑慘毒。不忍說矣。此等之類。各別嚴治。然後可以懲勵他人矣。予曰。以此觀之。欽恤典則之頒行。亦爲緩刑之一助也。國榮曰然矣。
정조 2년 · 강
以李世孝爲古阜郡守。
정조 2년 · 목
敎曰。古阜郡守口傳差出。
정조 2년 · 강
命戶曹木一同。濟用監苧布三十疋。訓局軍色錢二百兩入之。
정조 2년 · 강
詣 璿源殿。看審修改。
정조 2년 · 목
予命監董諸臣進前。予曰。後翼閣何日金褙乎。戶曹判書具允鈺曰。土役今日內可以乾淨。明日可當塗褙矣。予曰。 二室所排五峯山屛風。已改畵乎。允鈺曰。已盡畫出矣。領議政金尙喆曰。今番則畵品比前頗好矣。命屛畵入之。予親覽。予曰。觀其役處。今幾垂畢。其間董役。可謂勤矣。尙喆曰。工匠輩不得一時暫息。連爲董飭。故今至於此矣。
정조 2년 · 목
敎曰。副提調持加減交濟湯入侍。○予曰。李家煥待令乎。聞其博識。必多聞知。今日欲使之前席問難矣。國榮曰。渠雖博識。下詢之言。豈能一一仰對乎。予曰。予之所知。豈云廣博乎。予曰。政院書吏使令等處易服次木苧。皆分給乎。國榮曰。依下敎已爲分給矣。予曰。各 殿所屬易服及 魂殿 陵所所屬賞格所費木苧。數甚夥然。此雖當行之事。顧念經費。誠可悶也。國榮曰。以戶曹所在之物頒給乎。予曰。以廂庫所儲用之。不足之數。則當自戶曹給之矣。
정조 2년 · 강
召見承旨李鎭衡。製述居首李家煥于誠正閣。
정조 2년 · 목
予曰。李家煥大抵博識矣。今日前席。隨問隨答。其中或有未瑩處。槪是宿儒矣。國榮曰。素稱罕有之才云矣。予曰。祭哭造成。別看役銀匠。已爲施賞乎。國榮曰。戶判依下敎施賞矣。予曰。今日見役處。則役事甚浩大。而果爲速成矣。國榮曰。五日之內能訖役。誠神速矣。予曰。領相逐日入來。能無病故乎。國榮曰。筯力尙强。故無小憊之色矣。
정조 2년 · 강
給春川等邑囕燒渰戶恤典。
정조 2년 · 목
因江原監司李亨逵。春川等邑良人宋春得等囕燒渰死狀啓。敎以令本道恤典擧行。
정조 2년 · 강
詣 孝明殿。行朔祭。
정조 2년 · 목
具布裹翼善冠布圓領袍布裹烏犀帶。乘輿出協陽門。入明政門降輿入幕次。改具衰服。詣 孝明殿。就版位。俯伏哭四拜禮。詣盥洗位盥手。贊禮禮曹判書李景祜導詣 靈座前。三上香。奠酌讀祝文訖。降復位。行禮如儀。仍詣望燎位。望燎禮畢。還入幕次。改具布裹翼善冠布圓領袍布裹烏犀帶。○敎曰。當詣 徽寧殿展拜。展拜時百官行禮。依例爲之。乘輿出明政門降輿。詣 徽寧殿。就版位。行四拜禮。仍詣 殿內奉審訖。乘輿由協陽門還內。
정조 2년 · 강
重推副校理嚴思晚。
정조 2년 · 목
承旨李秉模啓言。今日行 祭時。執樽嚴思晚擅移樽所。請從重推考。從之。
정조 2년 · 목
予曰。春到記尙未爲之。將何以爲之乎。國榮曰。旣受到記。尙今不試。事涉如何。且殿下臨御以後。春秋到記。如例爲之。今春若闕之。則多士顒望之餘。想必抑鬱矣。予曰。其間連有事故。尙未爲之。今則過十七日後。當爲之矣。國榮曰。近來則科擧甚稀。故多士之所望。只有到記一路。畜銳以待。無異大庇。朝家之復設此法。正爲激勸之大者矣。予曰。然矣。一麰 兩次。有才必闡。此乃勸課之緊要者也。
정조 2년 · 목
予命監董諸臣進前。予曰。門上所塗綾花。何如是麤劣耶。戶曹判書具允鈺曰。其中擇塗者如此矣。予曰。綾花非但品數之不好。花板甚麤。漸不如古。此是倭譯輩不能察飭。以劣品彌縫之故。此等物。戶判何不申飭乎。允鈺曰。每每申飭。而終不來納好品矣。禮曹判書李景祜曰。近來倭獻皆如是矣。允鈺曰。蘆簾及外靑帳。別無渝傷處。此則仍置乎。予曰。依爲之。允鈺曰。階上所鋪蘆簟亦仍置乎。予曰。此則改造以鋪好矣。允鈺曰。第 二室銀匙箸。自外造備乎。予曰。自內有可用者。置之。
정조 2년 · 목
敎曰。副提調持加減交濟湯入侍。○予曰。全羅道松木摘奸備郞入來。風落松發賣者。幾何云乎。國榮曰。發賣錢僅爲萬餘兩云矣。予曰。其錢何以區處云乎。國榮曰。聞領相言。則全羅監司曾以漕運船修改事有報。此錢付之道臣造地土船。以爲漕運爲好云。此言好矣。予曰。每歲漕運之時。以京江不知來歷之船載送。故多有臭載之患。若以此錢造地土船。年年用之。則事甚便好矣。國榮曰。地土船大勝於京船。堅造以置。隨傷隨補。則可以長久矣。予曰然矣。予曰。 璿源殿役事。今日已畢役乎。國榮曰。大處今日已爲畢役。而小小之事。明朝爲之。則可以了當云矣。予曰。修理役事日子甚急。故有草草了當之慮矣。昨見修理處則頗甚精緻。全是監董諸臣善爲指渾之效矣。國榮曰。臣則不過霎時往見。而其餘諸臣。自早至暮。隨事察飭。故工匠輩不敢放心。着意爲之云矣。
정조 2년 · 목
國榮曰。臣於營門事有仰奏者。而尙今遷延矣。營門射會定式各技中。本無騎蒭。大是欠事。武士肄習。當兼弓馬。故減片箭三巡。出騎蒭三巡。以爲定式。而係是變通。不可不一番經稟後爲之。故敢達矣。予曰。此甚好矣。他軍門何以爲之乎。國榮曰。臣與訓御將相議爲之矣。予曰。此則善變通矣。予曰。璿源殿役事。已畢云乎。國榮曰。午後當爲收殺云矣。予曰。 褥位旣成。則懸帳時雜人不可入之。何以爲之乎。國榮曰。使別看役着帽帶使役好矣。予曰。當詣役所。卿率史官往待。
정조 2년 · 목
予命監董諸臣進前。予曰。役事已畢乎。領議政金尙喆曰。姑未畢矣。予曰。何時可了當乎。戶曹判書具允鈺曰。午後當畢役矣。予曰。畢役後排設時當親審。速爲畢役。予移御後翼閣。命左承旨鄭民始進前。予曰。 祭物圖式。正書入內。然後陳設之際。似無差錯。卿與注書。眞諺各一件書之。民始曰。取考前例。則 璿源殿 還安後。政院玉堂有問安之例。今番亦依例爲之乎。予曰。旣有前例則當爲之。而朝廷亦當問安。依例擧行。而問安處所。以萬安門爲之。予曰。鋪陳幾爲之乎。國榮曰。今方始設。而畢役尙遠矣。予復詣役處看審訖。敎曰。事若速成。則有草率之慮。徐徐爲之也。
정조 2년 · 목
敎曰。副提調持加減交濟湯入侍。○予曰。 璿源殿修改時。不設都監者。以日後之多有都監。不欲張大。只令監董矣。取考 先王朝時日記。則設爲都監。而監造官等官。依例差出。重其事之道。今番當設都監。而未及商量爲之矣。國榮曰。今番雖不設都監。大臣及戶禮工判與戶郞監董看役。無異都監貌樣。且工役之速成。頗勝於都監時矣。予曰。監董諸臣及別看役以下。當爲施賞。明日 還安後。當爲之矣。國榮曰。似然矣。予曰。今番修改時。所入幾何云乎。國榮曰。未能的知。而所費不甚夥然云矣。予曰。三月後連設都監。而所用似必夥然。度支經費。能無不足之慮乎。國榮曰。聞戶判言。則以見今所在之物。量其日後所用處。則太不足。不可不區劃某樣錢穀云矣。予曰。度支事。誠爲可悶矣。國有大役。不得支用。每有區劃之擧。如此而可恃於緩急乎。國榮曰。度支之空虛。其來之弊久矣。今則猝難復古矣。予曰。掌財之臣。若極力收拾。誠心典守。量入量出。則雖經大役。庫儲豈至枵然。經用何患不足乎。此莫非掌財之臣不得其人也。良可歎也。國榮曰。雖今之時。掌財之臣。若得如我朝之李暝。唐朝之劉宴者。則國儲之充溢。何遽不若漢文之世乎。才難之歎。正謂今日道也。
정조 2년 · 강
詣 璿源殿。行酌獻禮。
정조 2년 · 목
具翼善冠淺澹圓領袍。自內詣 璿源殿。奉審修改處。仍詣養志堂。內侍二人奉出 影幀櫃。奉安於要輿。予陪往 璿源殿。親盥手。奉出 影幀。奉審訖。 還安於第 二室。仍自內行酌獻禮如儀。敎都承旨洪國榮讀 還安祝文訖。敎大臣以下退待養志堂。予還詣養志堂。予曰。今番修改。可謂速了。而亦甚精緻矣。右議政徐命善曰。 廟貌一新矣。
정조 2년 · 강
璿源殿修改時。監董諸臣以下。施賞有差。
정조 2년 · 목
敎曰。 璿源殿修改時。依甲戌例。監董大臣領議政金尙喆。熟馬一匹面給。堂上兼禮曹判書李景祜。戶曹判書具允鈺。行工曹判書洪樂性。行都承旨洪國榮。各半熟馬一匹賜給。郞廳戶曹正郞徐琢修陞敍。別看役前同知金九三趙重璧。前僉使張鎭崇幷加資。計士令本衙門高品付料。雕刻次知別看役朴東福邊將除授。畵員以下工匠員役只邊首書啓。又敎曰。 璿源殿次知中官吳浚謙金錫福。各半熟馬一匹賜給。侍中官各差備長番中官竝兒馬一匹賜給。守直中官及各差備出入番中官各加一資。資窮者代加小中官。各不粧弓一張賜給。司謁崔昌福陞敍。鳳頭別監三人書題除授。 永禧殿守僕木布各一疋賜給。
정조 2년 · 목
敎曰。歲初已過。到記收置。亦有日矣。明日當試取。禮房知悉。
정조 2년 · 목
敎曰。副提調持加減交濟湯入侍。○予曰。今番施賞。旣有甲戌前例。故依例爲之。而諸堂上效勞旣多。而賞典甚薄矣。國榮曰。錫馬之典。最是賞典之重者。豈可謂之薄乎。予曰。明日到記。儒生試取處所。以仁政殿爲之事分付。予曰。陞試及月講。差實爲之云乎。國榮曰。陞補則連朔爲之。而月講亦爲差實云矣。予曰。講試若依節目。永久遵行。則此可爲培養之一助也。國榮曰。一月三講。若不廢爲之。則非但爲培養之道。當此士習乖離之時。師儒之長。若能誠心敎導。則自然有興起觀感之效矣。予曰。國子長久任。然後可見實效矣。國榮曰然矣。予曰。應講儒生。卽圓點居齋之生乎。國榮曰。雖外方之士。多有赴講者云矣。
정조 2년 · 강
命殿講命官。以右相徐命善爲之。
정조 2년 · 목
敎曰。領相箚子到院。殿講命官以右相爲之。
정조 2년 · 강
領議政金尙喆箚辭錫馬之典。仍自引。賜批。
정조 2년 · 목
箚略曰。因 眞殿敦匠事。錫馬殊典。亦及於臣。今玆之擧。初非營建。仍舊修繕。各有司存焉。臣何有其間哉。玆敢短箚自列。乞收恩賚焉。臣方治箚將上。伏承有儒生試講之命。臣於此自有咫尺之守。非文武臣專經。則前後試士。毋論製講。一未敢承膺。違慢之罪。實所甘心。無以自力趨造。惟願被譴。批以工役遄完。還 奉禮成。卿等董事之勤。予庸歎尙。錫馬之敎。不過仰述舊典。豈卿所可控辭者。至於試講。引義尤甚過當。而已有他命官。卿其勿辭。安心領受。又今晉接有命。卽起造朝。仍命遣史官。傳諭。有議定事。入侍之意。一體傳諭。
정조 2년 · 강
四學儒生兪彥傅等上疏。請尹志述復享四賢祠。賜批。
정조 2년 · 목
疏略曰。臣等頃以尹志述復享四賢祠。猥陳愚見。及承批旨。天聽邈然。嗚呼。忠臣烈士。千百歲之間。惟四賢其人也。三百年。獨尹志述又其人也。然則一祠竝腏。萬口同聲。而況其四賢祠。卽尹志述之所辦也。尹志述之秉義立節。又不下於彼四賢。則眞所謂異代而同調矣。 先大王特嘉其節。亟許升配。而中間一黜。不幸爲凶徒醜正之柄欛 者。迄于今五十年。此臣等所以縷縷於紸纊之下。而不知止也。伏願聖明。特許復配。批以。已諭。爾等退修學業。
정조 2년 · 목
予曰。大提學出仕。然後明日 實錄當始役矣。國榮曰。非但試事之入參。 實錄有文衡。然後可以開局矣。予曰。頃者金德行疏。只以退修學業答之者。可知其未安之意。而儒生輩不揣予意。又爲煩聒。不得不卽入洞諭矣。國榮曰。儒生輩終不知有先朝受敎。作爲事業。如是煩瀆。一番洞諭。此甚好矣。予曰。宮墻多有頹圮處矣。三軍門當合力築之乎。國榮曰。各分字內而築之矣。臣以宮墻事。將爲出擧條行之事矣。予曰。何事也。國榮曰。當此解凍之時。宮城處處頹圮。姑待一時竝築。而宮城之空缺。軍卒之露守。亦出可悶。三軍門無論彼此字內。隨頹而合力築之。則事易成而城可堅矣。予曰。卿言其好。當問於大臣後下敎。今日殿座時刻。更奏可也。
정조 2년 · 강
御仁政殿。行春到記。製述試官鄭存謙徐命膺金魯鎭柳戇丁範祖鄭志儉南鶴聞。殿講試官徐命善蔡濟恭李在協徐逈修李晉圭李謙彬洪文泳。
정조 2년 · 목
具布裹翼善冠布圓領袍布裹烏犀帶。乘輿出仁和門。詣仁政殿殿座。試官等率擧子行禮訖。予曰。領議政入侍。予曰。儒生輩每以尹志述事陳疏。故予欲召入面諭矣。尙喆等曰。此甚好矣。予曰。疏頭製疏及四學掌色入侍。予曰。爾等呈疏。只送名帖。多不來待。其在道理。甚不誠實矣。此則大司成用儒罰可也。予曰。自予登極之後。非不留意於扶植世道。而蓋所以配享者。合天心循公議。然後可矣。事或涉於可東可西。而只憑儒疏。一切聽之。則後弊難杜矣。四賢祠皆以太學生殉節。故享於太學可矣。而至於尹志述。 先王朝贈職入享。雖出於盛德事。配享一節。其時諸臣建白。太涉過當。故又於 先朝。只存贈職。享則還出。此是至當之處分。到今固不可輕易議到。且此人論以士氣。則猶有可觀之節。而若論義理。則殊未知其穩當也。況以此事。有 先大王受 敎。揭板於四賢祠矣。爾等旣知有受敎。則又安敢請配享乎。金德行等曰。臣等但知尹志述氣節之可尙。未見 先王朝揭板之受 敎。故敢有疏陳。今承聖敎不勝惶悚矣。予曰。四賢祠揭板受 敎。必在於 文廟享祠錄。玉堂出去持入。副修撰南鶴聞持入。考出讀奏訖。予謂尙喆等曰。 先朝受 敎旣如是。而儒生輩唐突陳疏。誠極駭然矣。尙喆曰。儒生輩未知有受 敎。故有此擧矣。予敎大司成柳戇。示受 敎儒生輩。德行等曰。今見受 敎。臣等妄率之罪。不勝惶悚矣。敎儒 等退去。以敎曰。五行者。氣行於天而質具於地者也。其數之以五爲紀。其名之以行爲義。可得詳聞歟。有以始生之次第。謂之水火木金土者。有以流行之次第。謂之木火土金水者。其始生流行之序何歟。陽變陰合。品物流形。則又何以五行爲用歟。五行之生。各一其性。則又何爲各具五行歟。水火爲氣。金木爲質。則氣必屬陽。質必屬陰。而以水木爲陽。以金火爲陰者何歟。南方爲火。北方爲水。則南必屬陽。北必屬陰。以水爲陽。以火爲陰者何歟。水黑火赤木靑金白土黃。五行之色也。而洞庭之水其綠如天。淮海之地。厥土赤埴。烏在其水黑土黃歟。水羽火徵木角金商土宮。五行之聲也。而龍門之桐。斲而縆 之。五音備。衡陽之金。鑄而擊之。五音具。烏在其木角金商歟。在天爲五星。在地爲五德。在心爲五常。在身爲五臟者何歟。其分屬之妙。可歷指歟。納音五行之訣。其用何歟。洪範五行之傳。其說何歟。是非得失。皆可一一明定之歟。大抵盈天地之間。屈伸往來者。只是五行之理氣而已。故曰時物之變化。人物之厚生。莫不爲資於五行之功用。此人君所以率其氣也。夫子所以窮其理也。夫何叔世以降。陰陽不順其軌。五行不盡其則。水氣涸而魚鱉不養。火氣泄而煨燼爲災。木氣衰而草木不茂。金氣流而寶藏不興。土氣薄而百穀不登。豈二五之理。自不得不然而然耶。抑人事之不修。氣隨而汨濫而然歟。如欲使二氣咸調。五行順布。人物蕃息。財用不匱。其道何由。咨其諸生。其各悉著于篇。予將親覽焉。爲策文題懸題訖。予曰。講生亦使之進講。講畢。予曰。今日殿講。無一人純通乎。命善曰。無之。殿講則未免闕榜矣。予曰。近來居齋儒生。想不能着實講習矣。命善曰。居齋儒生之善講者。則每於到記時拔其尤者。故今番之闕榜。以其實才之漸少矣。予曰。製述收券。今爲幾張乎。左承旨鄭民始曰。今已過半矣。予曰。科次當於便殿爲之。收券後卽爲詣閣。乘輿入仁和門還內。
정조 2년 · 강
元陵動駕時。命挾輦軍禁軍服色。以靑黑兩色互爲磨鍊。
정조 2년 · 목
兵曹判書李徽之啓言。取考前例。則丙辰八月後動駕時。挾輦軍服色。以常時頭巾靑號衣磨鍊。壬寅六月後禁軍服色。黑戰笠黑軍服磨鍊。己卯三月後挾輦軍服色。黑頭巾淺淡軍服。禁軍黑戰笠淺淡軍服磨鍊矣。今番 元陵動駕時。挾輦軍禁軍服色。何以磨鍊乎。予曰。不可無一定之制。將臣以下堂上堂下武士之軍服。以靑黑兩色互爲掛子。挾袖純色。則旣有 先朝受 敎。自在當禁中矣。領議政金尙喆曰。軍門服色。旣已定制。至於戎服所着之帶。亦當預爲磨鍊矣。今番自禮曹磨鍊黑布帶。旣非定例。且甚無謂。請以黑色或玉色或藍色磨鍊。其令從便爲之。從之。
정조 2년 · 강
命日傘御榻造制待下敎。
정조 2년 · 목
尙衣院以日傘御榻 大祥後禫 祭前何色造制啓稟。敎以姑待下敎。
정조 2년 · 강
命宮城改築。三軍門合力擧行。
정조 2년 · 목
禁衛大將洪國榮啓言。宮城之改築。令三軍門擧行事。旣有成命。而目今營儲無多。可謂時誳擧嬴。實難一時竝築。且方有一二處頹圮者。軍卒露守。亦多有弊。臣意則三營門合力隨毀隨築。請以爲漸次一新。予詢大臣。領議政金尙喆曰。禁將所達果好。卽今頹圮處。竝與最卑下不可不修築處。令三軍門看審其形便擧行。誠似得宜矣。左議政鄭存謙曰。先就其頹圮處。稍廣其間數。隨毀隨築。磨以歲月。漸至一新者。曾有故相臣趙顯命之疏陳。今亦依禁將所達而處之。誠爲得宜矣。右議政徐命善曰。一時竝築。果有物力難辦之慮。隨毀隨補之請。誠甚得宜矣。從之。
정조 2년 · 목
敎曰。副提調持加減交濟湯入侍。○予曰。宮城何時當始築乎。國榮曰。一時可悶。雖明日將欲始役矣。予曰。今日策題。不甚爲難乎。國榮曰。不至甚難。而此等氣數題。如無熟工。則實難成篇矣。予曰。今日金德行奏對。極甚勁直。屢下嚴敎。而終無畏縮之意。似是固執之人也。國榮曰。此人非但文識之有餘。本自强直矣。予曰。今番洞諭之後。似不得更煩矣。國榮曰。旣知有 先朝受 敎。則孰敢復提此事。而至於煩請乎。此後則似不敢生意矣。
정조 2년 · 강
行春到記科次于便殿。
정조 2년 · 목
判府事徐命膺曰。今番科作。無一可觀。將未免闕榜矣。予曰。春到記賜第。卽是不易之典。而殿請旣無純通。不爲賜第。今於製述。又不賜第。則殊非激勸之意。何以則好耶。左議政鄭存謙曰。旣無可觀之作。實難賜第矣。都承旨洪國榮曰。分製講賜第。自是金石之典。今以無文。全然闕榜。非但士子之缺望。亦涉如何矣。命膺曰。旣難闕榜。則依後庭試例。更爲設行。亦似無妨矣。予曰。以其闕榜。更爲設科。旣是無前之例。且全然闕榜。亦甚如何。就其中僅可者出榜好矣。命膺曰。合考中二張差可矣。予敎折榜卽進士李顯道也。予曰。此人誰也。副修撰南鶴聞曰。此人居鄕。而文則素稱實才矣。存謙曰。今番科作。實難賜第。而亦難闕榜。有此賜第之命。此莫非造化矣。予曰。日前文製。李家煥所作論。可謂近來無此作矣。存謙曰。臣亦見之。而若非篤工之士。則亦能如是矣。
정조 2년 · 강
給郭山郡燒戶恤典。
정조 2년 · 목
因平安監司洪樂純以郭山北面軍人李尙左等爛死狀啓。敎以令本道恤典擧行。
정조 2년 · 강
璿源殿修改時。命畵員員役工匠等施賞。
정조 2년 · 목
因別單敎曰。畵員令本衙門高品付料。員役工匠木布各一疋題給。
정조 2년 · 목
予曰。前後科作中。今番策文。可謂不成貌樣。極可歎也。國榮曰。今番壯元之人。雖是實才。策文則不善作矣。國榮曰。直赴傳敎尙未下。入格儒生想或抑菀矣。予曰。昨已夜深。故不得書下矣。仍敎曰。春到記製述居首進士李顯道直赴殿試。之次進士李源載直赴會試。又敎曰。春到記殿講。旣無純通。直赴無可論。略粗以上。者例施賞。
정조 2년 · 강
御誠正閣。行晝講。知經筵鄭光漢。特進官吳載純。承旨申應顯。玉堂嚴思晚金憙。正言安廷鉉。持平宋銓。宗臣西淸君煌。武臣副護軍李壽鵬。
정조 2년 · 목
講論語。○予謂光漢曰。昨日策文題見之乎。光漢曰。見之矣。予曰。題亦不難。而文無善作。故幾乎闕榜矣。光漢曰。策題若非宿工之士。則似難理會善作矣。